יעל פוליאקוב

יעל פוליאקוב (נולדה ב-14 במרץ 1977) היא שחקנית, קומיקאית, תסריטאית ומגישת טלוויזיה ישראלית, זוכת פרס האקדמיה הישראלית לטלוויזיה. פוליאקוב היא בתם של שוש פוליאקוב ושל השחקן והקומיקאי ישראל (פולי) פוליאקוב. פוליאקוב השתתפה בילדותה בתוכנית "רחוב סומסום" ודגמנה עבור אופנת ליז. בין השנים 1992–1994 הייתה פוליאקוב חברה בלהקת "צעירי תל אביב", והופיעה בסדרות הלהקה "לא כולל שירות" ו"תלויים באוויר" ששודרו בערוץ הראשון. למדה בתיכון א' לאמנויות תל אביב. את שירותה הצבאי עשתה פוליאקוב בלהקת חיל החינוך. בשנת 1998 זכתה לחשיפה ראשונה כבוגרת, בתפקיד הראשי בסדרת הטלוויזיה הדרמטית "משפחה וחצי" בטלוויזיה החינוכית, שגילמה במשך שלוש עונות. במקביל, באותה השנה הנחתה את התוכנית "סטגדם" בקשת בערוץ 2. ב-2003 כיכבה פוליאקוב בסדרה ההומוריסטית "אחד העם 1" ב"רשת" בערוץ השני, והשתתפה בתוכנית "מישהו מטפל בכם" בערוץ "החיים הטובים". בשנת 2004 השתתפה כקומיקאית בתוכניות "כל לילה עם אסף הראל" ו"דובל'ה עולמי" בערוץ 10, ושיחקה את אילנה יועצת בית הספר בעונה הראשונה של סדרת הטלווזיה היומית "ראש גדול". ב-2007 שיחקה פוליאקוב בסרט הקולנוע "אין לה אלוהים" של ינקול גולדווסר. באותה שנה זכתה לחשיפה משמעותית, כשעלתה ב"רשת" של הערוץ השני הסדרה "הכל דבש", אותה יצרה וכתבה (בשיתוף עומר תדמור), ובה מככבת בתפקיד הראשי, המבוססת על חייה וחיי משפחתה, ולצדה כיכב אביה, ישראל פוליאקוב. בסוף אותה השנה פוליאקוב הוכתרה במקום הראשון כ"אשת השנה בטלוויזיה" של שנת 2007 על ידי המגזין רייטינג. בשנת 2009 השתתפה בעונה הרביעית והאחרונה של הסדרה "פעם בחיים" ששודרה ב-yes stars ישראלי, ובה נשלחה ביחד עם דורית בר אור למנזר מריה מגדלנה בהר הזיתים שבירושלים. בשנת 2010 עלתה לאוויר עונת המשך לאחד העם 1, "אחד העם 101", שבה פוליאקוב לגלם את דמותה של שולה נמירוביץ-נמיר, אשת חברה גבוהה. בשנת 2012 הנחתה את תוכנית השידוכים "סינגלס" בערוץ הוט קומדי סנטרל, לצד עידו רוזנבלום. בשנת 2013 שיחקה תפקיד ראשי בסדרת הדרמה "מקימי", ובה גילמה את דמותה של עלמה, שדרנית רדיו, המבוססת על דמותה של נעה ירון דיין. בריאיון למוסף "זמנים מודרניים" של ידיעות אחרונות לכבוד חג השבועות 2011 חשפה פוליאקוב את דעותיה הפוליטיות הימניות והצהירה על חוסר נכונותה לוותר על חלקים מארץ ישראל. פוליאקוב סיפרה גם באותו ראיון על אמונתה באלוהים ועל רצונה לשלב ערכים מסורתיים במשפחתה לכשתקימנה. פוליאקוב השתתפה בעונה ה-11 של "ארץ נהדרת", יחד עם שותפה, הקומיקאי אילן פלד (איתו שיתפה פעולה עוד באחד העם 1), כחלק מסדרת מערכונים הנקראת "להקת ארבע". אולם, הפינה ירדה אחרי שלוש תוכניות בלבד לאחר שלא התקבלה יפה בקרב קהל הצופים. בשנת 2014 השתתפה בקליפ השיר "Everybody Needs a Man" של עופר ניסים ומאיה סימנטוב. בשנת 2015 השתתפה בעונה השנייה של תוכנית הדוקו-ריאליטי "גולשי ספות", לצד אחיה הגדול איתמר פוליאקוב. בשנת 2016 הופיעה בסדרה "פוליאקובים" לצד משפחתה. בשנת 2017 עלתה העונה השנייה לסדרה "פוליאקובים". בנובמבר 2019 החל שידורה של הסדרה "הנוכלות", סדרת המשך לסדרה "אחד העם 101", בה היא מופיעה בתפקיד הראשי. בדצמבר 2022 החלה להשתתף באופן קבוע יחד עם אימה, שוש פוליאקוב, בתוכנית האירוח הסאטירית "מה שתגידו" של כאן 11. באוקטובר 2023 החלה להנחות את תוכנית האירוח הלילית "הלילה עם תם ויעל" לצד תם אהרון, ברשת 13. בינואר 2024 לוהקה לעונה האחת עשר של התוכנית "מחוברים" בערוץ HOT3. לפוליאקוב בן מבעלה הראשון עופר זר. ב-2014 פוליאקוב נישאה בשנית לאיש העסקים אלעד מילוא, ולהם שתי בנות. מתגוררת בתל אביב. יעל פוליאקוב, ברשת החברתית אינסטגרם יעל פוליאקוב, במיזם "אישים" לתיעוד היצירה הישראלית יעל פוליאקוב, במסד הנתונים הקולנועיים IMDb (באנגלית) יעל פוליאקוב, באתר "אידיבי", מאגר הידע העברי לקולנוע ישראלי ועולמי יעל פוליאקוב, באתר ספר הקולנוע הישראלי יעל פוליאקוב, באתר AllMovie (באנגלית) יעל פוליאקוב, באתר Rotten Tomatoes (באנגלית) יעל פוליאקוב, במסד הנתונים הקולנועיים KinoPoisk (ברוסית) יעל פוליאקוב, באתר אפל מיוזיק (באנגלית) יעל פוליאקוב, באתר MusicBrainz (באנגלית) יעל פוליאקוב, בארכיון הבימה יעל פוליאקוב, באתר ארכיון הסרטים הישראלי בסינמטק ירושלים יעל פוליאקוב, ספרים? גועל נפש, באתר ynet, 12 באוגוסט 2007 הדס בשן, משחק החיים, באתר ynet, 13 בינואר 2010 ליאת רון, ‏יעל פוליאקוב: "אין לי שום קשר לכסף, חוץ מלהוציא אותו", באתר גלובס, 26 במרץ 2012 קרן נתנזון, לבושה להצלחה: ראיון אופנתי עם יעל פוליאקוב, באתר Xnet‏, 29 בנובמבר 2012 נבו זיו, לה פמיליה, באתר "ידיעות אחרונות", 20 במאי 2016 אורית מרלין-רוזנצוייג, יעל פוליאקוב: "הצופים לא רואים זאת, אבל אני הכי שפויה במשפחה", באתר Xnet‏, 28 במאי 2017 איתי סגל, "גם אם תהיה לי קורונה זה לא ילחיץ אותי. החיים הם הבעיה, לא המוות", באתר "ידיעות אחרונות", 8 באפריל 2020 אורית מרלין רוזצוייג, יעל פוליאקוב: "כל מה שאני רוצה זה שקט ומיליונים בחשבון הבנק", באתר ynet, 26 בפברואר 2024 דוד אברהם‏, פינת המערכונים של יעל פוליאקוב ואילן פלד ב"ארץ נהדרת" תרד, באתר וואלה, 28 בינואר 2014 ערן סויסה, להקת "ארבע" מתפרקת, באתר ישראל היום, 28 בינואר 2014 Offer Nissim feat Maya Simantov Everybody Needs A Man, וידאו קליפ של השיר בערוץ "עופר ניסים", באתר יוטיוב (אורך: 3:40), 23 בספטמבר 2014 מה שתגידו, באתר כאן 11